REPUBLIKA HRVATSKA



VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 012-03/21-01/1

URBROJ: 2186-06-01/1-21-2

Petrijanec, 2021. PRIJEDLOG

Na temelju članka 8. i 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), Općinsko vijeće Općine Petrijanec na sjednici održanoj dana 2021. godine, donosi

S T A T U T

Općine Petrijanec

I. OPĆE ODREDBE

Članak 1.

Ovim Statutom uređuje se:

* samoupravni djelokrug Općine Petrijanec (u daljnjem tekstu: Općina),
* javna priznanja Općine,
* neposredno sudjelovanje građana u odlučivanju,
* Općinsko vijeće i njegova tijela,
* općinski načelnik,
* upravna tijela,
* javne službe,
* mjesna samouprava,
* ostvarivanje prava pripadnika nacionalne manjine,
* imovina i financiranje Općine,
* akti Općine,
* nadzor zakonitosti rada i općih akata
* istovremeno raspuštanje Općinskog vijeća i razrješenje općinskog načelnika,
* prava osobe izabrane na određene dužnosti,
* javnost rada i odgovornost,
* druga pitanja od značaja za Općinu.

Izrazi u ovom Statutu koji imaju rodno značenje odnose se jednako na muški i ženski rod.

Članak 2.

Općina je jedinica lokalne samouprave koja se osniva, u pravilu, za područje više naseljenih mjesta koja predstavljaju prirodnu, gospodarsku i društvenu cjelinu, te koja su povezana zajedničkim interesima stanovništva.

Članak 3.

Općina je pravna osoba.

Naziv Općine je Općina Petrijanec.

Sjedište Općine je u Petrijancu, Vladimira Nazora 157.

Članak 4.

Područje Općine utvrđeno je Zakonom, a granice područja idu katastarskim granicama rubnih naselja koja ulaze u njegovo područje.

Granice Općine mogu se mijenjati na način i po postupku propisanom Zakonom.

Pri svakoj promjeni područja Općine prethodno će se zatražiti mišljenje stanovnika.

Mišljenje iz prethodnog stavka ovog članka nije obvezujuće.

Članak 5.

Općina ima grb i zastavu.

Opis i način uporabe grba i zastave Općine utvrđeni su Odlukom o grbu i zastavi Općine Petrijanec.

Članak 6.

U Općini se svečano obilježava Petrovo, 29. lipnja, kao Dan Općine. U povodu Dana Općine dodjeljuju se priznanja Općine te priređuju druge svečanosti.

Zaštitnici Općine Petrijanec su sveti Petar i Pavao.

Članak 7.

Tijela Općine imaju pečat u skladu s posebnim propisima.

Pečatom s grbom Republike Hrvatske se potvrđuje vjerodostojnost akta i rabi se u službenim prostorijama Općine. Iznimno, ako određenu službenu radnju treba izvršiti izvan službenih prostorija Općine, pečat se može rabiti i izvan tih prostorija.

Pečat je okruglog oblika, izrađen od gume ili drugog odgovarajućeg materijala, a služi za otiskivanje na papir ili drugu podlogu.

Promjer pečata je 25 mm.

Općina Petrijanec ima 3 (tri) pečata i to:

\* Pečat Općine Petrijanec s grbom RH sadrži naziv : REPUBLIKA HRVATSKA – VARAŽDINSKA ŽUPANIJA – OPĆINA PETRIJANEC – OPĆINSKO VIJEĆE i u sredini se nalazi grb Republike Hrvatske, pod rednim brojem 1,

\* Pečat s grbom RH koji sadrži naziv : REPUBLIKA HRVATSKA – VARAŽDINSKA ŽUPANIJA – OPĆINA PETRIJANEC – OPĆINSKI NAČELNIK i u sredini se nalazi grb Republike Hrvatske, pod rednim brojem 2

\* Pečat s grbom RH koji sadrži naziv : REPUBLIKA HRVATSKA – VARAŽDINSKA ŽUPANIJA – OPĆINA PETRIJANEC - JEDINSTVENI UPRAVNI ODJEL i u sredini se nalazi grb Republike Hrvatske, pod rednim brojem 3

**II. SAMOUPRAVNI DJELOKRUG OPĆINE**

Članak 8.

Općina je samostalna u odlučivanju u poslovima iz samoupravnog djelokruga.

Općina u svom samoupravnom djelokrugu obavlja poslove lokalnog značaja kojima se neposredno ostvaruju potrebe građana, a koji nisu Ustavom ili zakonom dodijeljeni državnim tijelima i to osobito poslove koji se odnose na:

-uređenje naselja i stanovanje,

-prostorno i urbanističko planiranje,

-komunalno gospodarstvo,

-brigu o djeci predškolskog uzrasta,

-socijalnu skrb,

-primarnu zdravstvenu zaštitu,

-odgoj i osnovno obrazovanje,

-kulturu, tjelesnu kulturu i šport,

-zaštitu potrošača,

-zaštitu i unapređenje prirodnog okoliša,

-protupožarnu i civilnu zaštitu,

-promet na svom području,

-ostale poslove sukladno posebnim zakonima.

Posebnim zakonima kojima se uređuju pojedine djelatnosti iz stavka 2. ovog članka odredit će se poslovi čije je obavljanje Općina dužna organizirati te poslovi koje može obavljati.

Odlukom Općinskog vijeća, u skladu sa Statutom Općine i Statutom Varaždinske županije, mogu se pojedini poslovi iz samoupravnog djelokruga Općine prenijeti na Varaždinsku županiju, odnosno mjesnu samoupravu.

Općinsko vijeće može tražiti od Županijske skupštine da joj, uz suglasnost tijela državne uprave nadležnog za poslove lokalne i područne (regionalne) samouprave, povjeri obavljanje određenih poslova iz samoupravnog djelokruga županije na području te jedinice, ako može osigurati dovoljno prihoda za njihovo obavljanje.

Članak 9.

Ostvarujući zajednički interes u unapređivanju gospodarskog, društvenog i kulturnog razvitka, Općina Petrijanec uspostavlja i održava suradnju  s drugim jedinicama lokalne  samouprave u zemlji i inozemstvu, u skladu sa zakonom i međunarodnim ugovorima.

**Članak 10.**

Općinsko vijeće donosi odluku o uspostavljanju suradnje, odnosno o sklapanju sporazuma (ugovora, povelje, memoranduma i sl.) o suradnji s pojedinim jedinicama lokalne samouprave, kada ocijeni da postoji dugoročan i trajan interes za uspostavljanje suradnje i mogućnost za njezino razvijanje.

Kriteriji za uspostavljanje suradnje, te postupak donošenja odluke uređuju se posebnom odlukom Općinskog vijeća.

**III. JAVNA PRIZNANJA OPĆINE**

Članak 11.

Javna priznanja Općine su:

1. Zahvalnica Općine Petrijanec
2. Pohvalnica Općine Petrijanec
3. Nagrada Općine Petrijanec
4. Povelja počasnog građanina Općine Petrijanec
5. Nagrada za životno djelo Općine Petrijanec

Članak 12.

Javna priznanja općine Petrijanec dodjeljuju se fizičkim i pravnim osobama za osobite uspjehe u razvoju društvenih odnosa i unapređenju gospodarstva, odgoja i obrazovanja, znanosti, kulture, tjelesne kulture, tehničke kulture, zdravstva i socijalne skrbi, protupožarne i civilne zaštite, zaštite i unaprjeđenja čovjekovog okoliša, za doprinos razvitku komunalne i društvene infrastrukture i drugih djelatnosti značajnih za općinu, kao i za poslovnu suradnju.

Članak 13.

Zahvalnica Općine Petrijanec dodjeljuje se fizičkim i pravnim osobama za iskazanu aktivnost i entuzijazam koji su rezultirali značajnim doprinosom razvitku nekih od djelatnosti iz samoupravnog djelokruga Općine kao i za primjernu poslovnu suradnju i doprinos razvitku Općine Petrijanec.

Članak 14.

Pohvalnica Općine Petrijanec dodjeljuje se fizičkim i pravnim osobama za ostvarene vrijedne rezultate u djelatnostima iz samoupravnog djelokruga Općine, koji su doprinijeli afirmaciji i promociji Općine Petrijanec na međuopćinskoj, županijskoj i regionalnoj razini.

Članak 15.

Nagrada Općine Petrijanec dodjeljuje se fizičkim i pravnim osobama za ostvarene rezultate od posebne važnosti u djelatnostima iz samoupravnog djelokruga Općine, koji su doprinijeli afirmaciji i promociji Općine Petrijanec na državnoj i međunarodnoj razini.

Članak 16.

Povelja počasnog građanina Općine Petrijanec dodjeljuje se pojedincima, građanima Republike Hrvatske ili druge države, koji su svojim radom, ugledom i svekolikim društvenim angažmanom značajno doprinijeli napretku i ugledu Općine, ostvarivanju i razvoju demokracije u Županiji, RH i svijetu.

Počasnim građaninom proglašava se osoba koja ima prebivalište izvan Općine Petrijanec.

Članak 17.

Nagrada za životno djelo dodjeljuje se pojedincima za izniman doprinos svekolikom razvitku Općine Petrijanec u djelatnostima iz samoupravnog djelokruga Općine, kada se ocijeni da je osoba ostvarila iznimne rezultate značajne za sadašnjost i budućnost Općine.

Članak 18.

O dodjeli nagrada određenih ovim Statutom Općinsko vijeće odlučuje posebnim aktom koji se, u pravilu, donosi neposredno prije obilježavanja Dana Općine.

Osim javnih priznanja određenih člankom 11. ovog Statuta, Općinsko vijeće može iznimno ustanoviti i dodjeljivati i druga javna priznanja.

## IV. NEPOSREDNO SUDJELOVANJE GRAĐANA U ODLUČIVANJU

Članak 19.

Građani mogu neposredno sudjelovati u odlučivanju o lokalnim poslovima putem referenduma i mjesnog zbora građana, u skladu sa zakonom i Statutom Općine.

**Referendum**

Članak 20.

Referendum se može raspisati radi odlučivanja o prijedlogu o promjeni statuta, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i Statutom Općine.

Na postupak provođenja referenduma odgovarajuće se primjenjuju odredbe zakona kojim se uređuje provedba referendma.

Na temelju odredaba Zakona i Statuta Općine raspisivanje referenduma može predložiti najmanje jedna trećina članova Općinskog vijeća, općinski načelnik, 20% ukupnog broja birača upisanih u birački popis Općine Petrijanec i većina vijeća mjesnih odbora na području općine.

Članak 21.

Ako je raspisivanje referenduma predložila najmanje jedna trećina članova Općinskog vijeća, odnosno ako je raspisivanje referenduma predložio općinski načelnik te ako je raspisivanje referenduma predložila većina vijeća mjesnih odbora na području općine, Općinsko vijeće dužno je izjasniti se o podnesenom prijedlogu te ako prijedlog prihvati, donijeti odluku o raspisivanju referenduma u roku od 30 dana od zaprimanja prijedloga.

Odluka o raspisivanju referenduma donosi se većinom glasova svih članova Općinskog vijeća Općine Petrijanec.

Članak 22.

Ako je raspisivanje referenduma predložilo 20% od ukupnog broja birača u jedinici, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga.

Tijelo državne uprave nadležno za lokalnu i područnu regionalnu samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u jedinici i je li referendumsko pitanje sukladno odredbama Zakona te odluku o utvrđenom dostaviti predstavničkom tijelu.

Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.

Članak 23.

Općinsko vijeće može raspisati savjetodavni referendum o pitanjima iz svog djelokruga.

Članak 24.

Pravo glasovanja na referendumu imaju građani koji imaju prebivalište na području općine i upisani su u popis birača.

Odluka donesena na referendumu obvezatna je za Općinsko vijeće, osim odluke donesene na savjetodavnom referendumu koja nije obvezatna.

**Zbor građana**

Članak 25.

Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga općine, te raspravljanja o potrebama i interesima građana od lokalnog značenja, u skladu sa zakonom i statutom Općine.

Zborove građana saziva vijeće mjesnog odbora, u skladu sa statutom općine.

Zborovi građana sazivaju se za cijelo područje ili za dio područja mjesnog odbora koji čini zasebnu cjelinu.

Zborove građana može sazvati i Općinsko vijeće te općinski načelnik radi raspravljanja i izjašnjavanja građana o pitanjima od značenja za Općinu.

Kada zborove građana saziva općinsko vijeće ili općinski načelnik, zborovi građana sazivaju se za cijelo područje ili za dio područja općine, pojedina naselja ili dijelove naselja na području općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.

Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.

Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.

Način sazivanja, rada i odlučivanja na zboru građana uređuje se općim aktom Općine u skladu sa zakonom i ovim Statutom.

**Prijedlozi i peticije građana**

Članak 25.a

Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga Općine od lokalnog značenja, u skladu sa zakonom i Statutom Općine.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini te dati odgovor podnositeljima najkasnije u roku od tri mjeseca od zaprimanja prijedloga.

Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.

Način podnošenja prijedloga i peticija, odlučivanja o njima i druga pitanja uređuju se općim aktom Općine u skladu sa zakonom i ovim Statutom.

**Predstavke i pritužbe građana i pravnih osoba**

Članak 26.

Tijela Općine dužna su omogućiti građanima i pravnim osobama podnošenje predstavki i pritužbi na svoj rad kao i na rad njihovih upravnih tijela te na nepravilan odnos zaposlenih u tim tijelima kad im se obraćaju radi ostvarivanja svojih prava i interesa ili izvršavanja svojih građanskih dužnosti.

Na podnijete predstavke i pritužbe općinski načelnik, odnosno pročelnik Jedinstvenog upravnog odjela dužan je građanima i pravnim osobama dati odgovor u roku od 30 dana od dana podnošenja predstavke, odnosno pritužbe.

Tijela iz stavka 1. ovoga članka dužna su u službenim prostorijama na vidnom mjestu osigurati potrebna tehnička i druga sredstva za podnošenje predstavki i pritužbi (knjiga za pritužbe i sl.) i omogućiti usmeno izjavljivanje predstavke i pritužbe.

Predstavke i pritužbe iz stavka 1. ovoga članka mogu se podnijeti i elektroničkim putem u skladu s tehničkim mogućnostima Općine.

## V. OPĆINSKO VIJEĆE I NJEGOVA TIJELA

**Položaj i nadležnosti Općinskog vijeća**

Članak 27.

Općinsko vijeće je predstavničko tijelo građana i tijelo lokalne samouprave koje donosi akte u okviru djelokruga Općine, te obavlja i druge poslove u skladu sa Ustavom, zakonom i ovim Statutom.

Članak 28.

**Općinsko vijeće donosi:**

* Statut Općine,
* Poslovnik o radu,
* odluku o uvjetima, načinu i postupku gospodarenja nekretninama u vlasništvu   
  Općine,
* proračun i odluku o izvršenju proračuna,
* polugodišnji i godišnji izvještaj o izvršenju proračuna,
* odluku o privremenom financiranju,
* odlučuje o stjecanju i otuđenju pokretnina i nekretnina Općine Petrijanec čija ukupna vrijednost prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđenju pokretnina i nekretnina, odnosno čija je pojedinačna vrijednost veća od 1.000.000,00 kn,
* uređuje ustrojstvo i djelokrug upravnih odjela i službi,
* osniva javne ustanove, trgovačka društva i druge pravne osobe, za obavljanje

gospodarskih, društvenih, komunalnih i drugih djelatnosti od interesa za  Općinu

Petrijanec,

* daje prethodne suglasnosti na statute  ustanova, ukoliko zakonom ili odlukom o osnivanju nije drugačije propisano,
* donosi odluke o potpisivanju sporazuma o suradnji s drugim jedinicama lokalne  samouprave, u skladu sa općim aktom i zakonom,
* raspisuje lokalni referendum,
* donosi odluku o raspisivanju izbora za vijeća mjesnih odbora,
* donosi dokumente prostornog uređenja Općine Petrijanec,
* raspisuje referendum o razrješenju općinskog načelnika u slučajevima određenim zakonom,
* odlučuje o stjecanju i prijenosu (kupnji ili prodaji) dionica odnosno udjela Općine Petrijanec u trgovačkim društvima kojih je Općina Petrijanec osnivač
* bira i razrješava predsjednika i potpredsjednike Općinskog vijeća,
* osniva radna tijela, bira i razrješuje članove tih tijela te bira, imenuje i razrješuje i druge osobe određene zakonom, drugim propisom ili statutom
* donosi odluku o kriterijima, načinu i postupku za dodjelu javnih priznanja i dodjeljuje javna priznanja Općine Petrijanec,
* imenuje i razrješava i druge osobe određene zakonom, ovim Statutom i posebnim odlukama Općinskog vijeća,
* donosi odluku o imenovanju Općinskog načelnika kao ovlaštenog predstavnika Općine Petrijanec u skupštinama trgovačkih društava u kojima Općina ima dionice ili udjele
* odlučuje o prijenosu i preuzimanju osnivačkih prava u skladu sa zakonom,
* odlučuje o zaduživanju Općine Petrijanec i raspisivanju javnog zajma,
* donosi odluke i druge opće akte koji su mu stavljeni u djelokrug zakonom i podzakonskim aktima.

**Sastav i izbor Općinskog vijeća**

Članak 29.

Općinsko vijeće ima 13 članova izabranih na način propisan zakonom. Ukoliko se u vrijeme održavanja izbora za članove Općinskog vijeća steknu uvjeti za primjenu Ustavnog zakona o pravima nacionalnih manjina, u Općinsko vijeće Općine Petrijanec bira se i vijećnik iz redova pripadnika nacionalne manjine, sukladno zakonskim odredbama.

U slučajevima kada primjenom zakonskih odredbi o pravu nacionalne manjine na zastupljenost u Općinskom vijeću mora doći do povećanja broja vijećnika u odnosu na broj iz stavka 1. ovog članka, broj vijećnika Općinskog vijeća može biti paran.

Članak 30.

Općinsko vijeće smatra se konstituiranim izborom predsjednika na prvoj sjednici na kojoj je nazočna većina izabranih članova Općinskog vijeća.

Članak 31.

Mandat članova Općinskog vijeća traje četiri godine.

Mandat članova Općinskog vijeća koji su izabrani na redovnim izborima počinje danom konstituiranja Općinskog vijeća i traje do dana stupanja na snagu Odluke Vlade Republike Hrvatske o raspisivanju slijedećih redovnih izbora koji se održavaju svake četvrte godine, sukladno zakonu, odnosno do dana stupanja na snagu Odluke Vlade Republike Hrvatske o raspuštanju Općinskog vijeća, sukladno zakonu.

Mandat članova Općinskog vijeća koji su izabrani na prijevremenim izborima počinje danom konstituiranja Općinskog vijeća i traje do isteka tekućeg mandata članovima Općinskog vijeća koji su izabrani na redovnim izborima.

Funkcija članova Općinskog vijeća je počasna i za to vijećnik ne prima plaću.

Vijećnici imaju pravo na naknadu u skladu s posebnom odlukom Općinskog vijeća.

Vijećnici nemaju obvezujući mandat i nisu opozivi.

Član Općinskog vijeća ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama Općinskog vijeća.

Član Općinskog vijeća ima pravo na opravdani izostanak s posla radi sudjelovanja u radu Općinskog vijeća ili njegovih radnih tijela, sukladno sporazumu s poslodavcem.

**Članak 32.**

Vijećniku prestaje mandat prije isteka vremena na koji je izabran:

* ako podnese ostavku koja je zaprimljena najkasnije tri dana prije zakazanog održavanja sjednice Općinskog vijeća i ovjerena kod javnog bilježnika najranije osam dana prije podnošenja iste,
* ako mu je pravomoćnom sudskom odlukom oduzeta odnosno ograničena poslovna sposobnost, danom pravomoćnosti sudske odluke,
* ako je pravomoćnom sudskom presudom osuđen na bezuvjetnu kaznu zatvora u trajanju dužem od šest mjeseci, danom pravomoćnosti presude,
* ako odjavi prebivalište s područja Općine Petrijanec, danom odjave prebivališta,
* ako mu prestane hrvatsko državljanstvo sukladno odredbama zakona kojim se uređuje hrvatsko državljanstvo, danom njegovog prestanka,
* smrću.

**Vijećniku kojem prestaje hrvatsko državljanstvo, a koji je državljanin države članice Europske unije, mandat ne prestaje prestankom hrvatskog državljanstva.**

**Članak 33.**

Vijećniku koji za vrijeme trajanja mandata prihvati obnašanje dužnosti koja je prema odredbama Zakona nespojiva s dužnošću člana predstavničkog tijela, mandat miruje, a za to vrijeme vijećnika zamjenjuje zamjenik, u skladu s odredbama zakona.

Po prestanku obnašanja nespojive dužnosti, vijećnik nastavlja s obnašanjem dužnosti vijećnika, ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

Ako vijećnik nakon prestanka obnašanja nespojive dužnosti ne podnese pisani zahtjev u skladu s prethodnim stavkom, smatrat će se da mu mandat miruje iz osobnih razloga.

Vijećnik može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva, sukladno pravilima o dostavi propisanim Zakonom o općem upravnom postupku.

Mirovanje mandata iz osobnih razloga ne može trajati kraće od 6 mjeseci, a vijećnik nastavlja s obnašanjem dužnosti osmi dan nakon dostave pisane obavijesti predsjedniku Općinskog vijeća.

Vijećnik može tražiti nastavljanje obnašanja dužnosti vijećnika jedanput u tijeku trajanja mandata.

**Članak 34.**

Vijećnik ima prava i dužnosti:

-  sudjelovati na sjednicama Općinskog vijeća,

-  raspravljati i glasovati o svakom pitanju koje je na dnevnom redu sjednice Vijeća,

-  predlagati Vijeću donošenje akata, podnositi prijedloge akata i podnositi amandmane na prijedloge akata,

-  postavljati pitanja iz djelokruga rada Općinskog vijeća,

-  postavljati pitanja općinskom načelniku,

-  sudjelovati na sjednicama radnih tijela Općinskog vijeća i na njima raspravljati, a u radnim tijelima kojih je član i glasovati,

- tražiti i dobiti podatke, potrebne za obavljanje dužnosti vijećnika, od tijela Općine te u svezi s tim koristiti njihove stručne i tehničke usluge.

Član Općinskog vijeća ima pravo uvida u registar birača za vrijeme dok obavlja svoju dužnost.

Vijećnik je dužan čuvati tajnost podataka, koji su kao tajni određeni u skladu s propisima, za koje sazna za vrijeme obnašanja dužnosti vijećnika.

Vijećnik ima i druga prava i dužnosti utvrđena odredbama zakona, ovog Statuta i Poslovnika Općinskog vijeća.

**Predsjednik i potpredsjednici Općinskog vijeća**

Članak 35.

Općinsko vijeće Općine Petrijanec ima predsjednika i dva potpredsjednika koji se biraju većinom glasova svih članova Općinskog vijeća.

Potpredsjednici Općinskog vijeća biraju se u pravilu na način da se jedan potpredsjednik bira iz redova predstavničke većine, a drugi iz redova predstavničke manjine na njihov prijedlog, na način i po postupku utvrđenom Poslovnikom.

Prijedlog za izbor i razrješenje predsjednika i potpredsjednika Vijeća daje Odbor za izbor i imenovanja kao i najmanje 1/3 članova Općinskog vijeća.

Predsjednik i potpredsjednici za obnašanje dužnosti ne primaju plaću, već naknadu, sukladno odluci Općinskog vijeća.

**Članak 36.**

Predsjednik Općinskog vijeća:

-          zastupa Općinsko vijeće

-          saziva i organizira, te predsjedava sjednicama Općinskog vijeća,

-          predlaže dnevni red Općinskog vijeća,

-          upućuje prijedloge ovlaštenih predlagatelja u propisani postupak,

-          brine o postupku donošenja odluka i općih akata,

-          održava red na sjednici Općinskog vijeća,

-          usklađuje rad radnih tijela,

-          potpisuje odluke i akte koje donosi Općinsko vijeće,

-          brine o suradnji Općinskog vijeća i načelnika,

-          brine se o zaštiti prava vijećnika,

-          obavlja i druge poslove određene zakonom i Poslovnikom Općinskog vijeća.

Predsjednik Općinskog vijeća dostavlja Statut, poslovnik, proračun i druge opće akte nadležnom tijelu državne uprave u čijem je djelokrugu opći akt, s izvatkom iz zapisnika, u roku od 15 dana od dana donošenja.

Članak 37.

Sjednice Općinskog vijeća mogu se iznimno sazvati elektroničkim putem.

Predsjednik Općinskog vijeća saziva sjednice Općinskog vijeća prema potrebi, a najmanje jednom u tri mjeseca.

Predsjednik je dužan sazvati sjednicu Općinskog vijeća na obrazloženi zahtjev najmanje jedne trećine članova Vijeća u roku od 15 dana od datuma primitka zahtjeva.

Ukoliko predsjednik Općinskog vijeća ne sazove sjednicu u roku iz stavka 3. ovog članka, sjednicu će sazvati općinski načelnik u roku od 8 dana.

Nakon proteka roka iz stavka 4. ovog članka, sjednicu može sazvati, na obrazloženi zahtjev jedne trećine članova Vijeća, čelnik tijela državne uprave nadležnog za poslove lokalne i područne (regionalne) samouprave.

Sjednica Općinskog vijeća sazvana sukladno odredbama stavka 3. 4. i 5. ovog članka mora se održati u roku od 15 dana od dana sazivanja.

Sjednica sazvana protivno odredbama ovoga članka smatra se nezakonitom, a doneseni akti ništavnima.

Članak 37.a

Sjednice predstavničkog tijela mogu se sazivati elektroničkim putem.

U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

**Članak 38.**

Potpredsjednici Općinskog vijeća zamjenjuju predsjednika Općinskog vijeća u slučaju njegove spriječenosti ili odsutnosti.

Predsjednik Općinskog vijeća određuje koji će ga od potpredsjednika zamijeniti u slučaju iz stavka 1. ovog članka.

Potpredsjednik Općinskog vijeća obavlja poslove iz djelokruga predsjednika kada mu ih predsjednik povjeri.

Članak 39.

Općinsko vijeće donosi odluke većinom glasova, ako je na sjednici nazočna većina članova Općinskog vijeća.

Statut Općine, proračun, izmjene i dopune proračuna, godišnji izvještaj o izvršenju proračuna, odluka o raspisivanju referenduma i poslovnik donose se većinom glasova svih članova Općinskog vijeća.

Poslovnikom Općinskog vijeća mogu se odrediti i druga pitanja o kojima se odlučuje većinom glasova svih članova Općinskog vijeća.

Članak 40.

Sjednice Općinskog vijeća su javne. Nazočnost javnosti može se isključiti samo iznimno, u slučajevima predviđenim posebnim zakonima i općim aktom Općine.

Na sjednicama Općinskog vijeća glasuje se javno, ako Općinsko vijeće ne odluči da se, u skladu s poslovnikom ili drugim općim aktom, o nekom pitanju glasuje tajno.

**Radna tijela**

Članak 41.

Općinsko vijeće ima stalna radna tijela za pripremu i predlaganje odluka iz svog djelokruga.

Članak 42.

Stalna radna tijela vijeća su:

Odbor za izbor i imenovanje,

Odbor za statutarno-pravna pitanja i mandatne poslove,

Odbor za financije i proračun.

Članak 43.

Odbor za izbor i imenovanje ima predsjednika i 2 člana. Odbor za izbor i imenovanje raspravlja i predlaže izbor predsjednika i potpredsjednika Vijeća, izbor članova radnih tijela Općinskog vijeća, te drugih osoba, utvrđenih ovim Statutom.

Članak 44.

Odbor za statutarno-pravna pitanja i mandatne polove ima predsjednika i 2 člana. Odbor za statutarno-pravna pitanja i mandatne poslove raspravlja i predlaže Statut Općine, Poslovnik Općinskog vijeća, te predlaže pokretanje postupka za izmjenu Statuta, odnosno Poslovnika, može predlagati donošenje odluka i drugih općih akata iz nadležnosti Općinskog vijeća, daje mišljenja o pravnoj utemeljenosti prijedloga odluka i drugih akata, obavlja mandatne poslove te obavlja i druge poslove utvrđene ovim Statutom i Poslovnikom.

Članak 45.

Odbor za financije i proračun ima predsjednika i 2 člana. Odbor za financije i proračun raspravlja o pitanjima koja se odnose na financiranje Općine, izvore i vrste prihoda, te Proračun i fondove Općine.

**Članak 46.**

Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, davanja mišljenja i prijedloga u svezi pitanja koja su na dnevnom redu Općinskog vijeća.

Sastav, broj članova, djelokrug i način rada radnih tijela utvrđuje Općinsko vijeće posebnom odlukom.

**VI. OPĆINSKI NAČELNIK**

Članak 47.

Izvršno tijelo Općine je općinski načelnik.

Članak 48.

Općinski načelnik:

* predstavlja i zastupa općinu,
* priprema prijedloge općih akata,
* izvršava ili osigurava izvršavanje općih akata predstavničkog tijela,
* usmjerava djelovanje upravnih tijela te nadzire njihov rad,
* upravlja nekretninama i pokretninama u vlasništvu Općine, kao i prihodima i rashodima, u skladu sa zakonom i statutom,
* imenuje pročelnika Jedinstvenog upravnog odjela na temelju javnog natječaja, te ga razrješava,
* donosi Pravilnik o unutarnjem redu i načinu rada Jedinstvenog upravnog odjela Općine te pravima iz radnog odnosa službenika i namještenika u obavljanju poslova iz samoupravnog djelokruga i povjerenih poslova državne uprave,
* donosi plan prijema u službu,
* odlučuje o stjecanju i otuđivanju pokretnina i nekretnina te drugom raspolaganju imovinom, u skladu sa zakonom, ovim Statutom i drugim propisima,
* obavlja nadzor nad zakonitošću rada tijela mjesnog odbora, sukladno zakonu,
* obavlja i druge poslove utvrđene zakonom i statutom.

U slučaju iz alineje 9. ovog članka, načelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju ili otuđivanju pokretnina i nekretnina, odnosno drugom raspolaganju imovinom.

Ako je taj iznos veći od 1.000.000,00 kn, načelnik može odlučivati najviše do 1.000.000,00 kn, a ako je taj iznos manji od 70.000,00 kn tada može odlučivati najviše do 70.000,00 kn.

O stjecanju, otuđivanju pokretnina i nekretnina, te drugim raspolaganjem ili raspolaganju imovinom veće vrijednosti od one utvrđene stavkom 2. ovoga članka odlučuje Općinsko vijeće.

Članak 49.

Općinski načelnik dva puta godišnje podnosi polugodišnja izvješća o svom radu Općinskom vijeću.

Pored izvješća iz stavka 1. ovoga članka Općinsko vijeće može od općinskog načelnika tražiti izvješće o pojedinim pitanjima iz njegovog djelokruga koje općinski načelnik podnosi na prvoj narednoj sjednici.

Članak 50.

Općinski načelnik ima pravo obustaviti od primjene opći akt Općinskog vijeća ako ocijeni da je u suprotnosti sa zakonom, Statutom Općine ili drugim propisom. Odluku o obustavi općeg akta donijet će u roku 8 dana od dana donošenja tog općeg akta.

U tom slučaju zatražit će se od Općinskog vijeća da u roku od 8 dana ukloni uočenu nepravilnost.

Ukoliko Općinsko vijeće u roku iz prethodnog stavka ne ukloni uočenu nepravilnost, općinski načelnik je dužan bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta, kako bi se ocijenila njezina osnovanost u daljnjem zakonskom roku.

Članak 51.

Općinski načelnik se bira na neposrednim izborima sukladno posebnom zakonu.

Mandat općinskog načelnika traje u pravilu četiri godine.

Mandat općinskog načelnika počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novoga općinskog načelnika.

Članak 52.

Općinski načelnik može odlučiti hoće li dužnost obavljati profesionalno ili volonterski, osim u godini održavanja redovnih lokalnih izbora.

Članak 53.

Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.

Zamjenik općinskog načelnika iz stavka 1. ovoga članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.

Ako zbog okolnosti iz stavka 1. ovoga članka nastupi prestanak mandata općinskog načelnika, raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.

O okolnostima iz stavka 1. i 2. ovoga članka općinski načelnik ili pročelnik Jedinstvenog upravnog odjela dužan je obavijestiti predsjednika Općinskog vijeća odmah po nastanku tih okolnosti.

O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.

Članak 54.

Općinskom načelniku mandat prestaje po sili zakona u slučajevima propisanim posebnim zakonom.

Pročelnik Jedinstvenog upravnog odjela će u roku od 8 dana obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora za novog načelnika, u slučajevima propisanim Zakonom.

Članak 55.

Općinski načelnik može se opozvati putem referenduma.

Raspisivanje referenduma za opoziv može predložiti 20% ukupnog broja birača upisanih u popis birača Općine Petrijanec te 2/3 članova Općinskog vijeća.

Ako je raspisivanje referenduma predložilo 20% od ukupnog broja birača upisanih u birački popis Općine Petrijanec, predsjednik Općinskog vijeća dostavit će zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga.

Ako tijelo državne uprave utvrdi da je prijedlog ispravan, Općinsko vijeće će raspisati referendum u roku od 30 dana od zaprimanja odluke o ispravnosti podnesenog prijedloga.

Referendum za opoziv općinskog načelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv kao ni u godini u kojoj se održavaju redovni izbori za općinskog načelnika.

Članak 56.

Odluka o opozivu općinskog načelnika donesena je ako se na referendumu za opoziv izjasnila većina birača koji su glasovali, uz uvjet da je glasovala najmanje jedna trećina ukupnog broja birača upisanih u popis birača Općine Petrijanec.

Na postupak referenduma za opoziv odgovarajuće se primjenjuju odredbe Zakona o lokalnoj i područnoj (regionalnoj) samoupravi i zakona kojima se uređuje provedba referenduma.

Članak 56.a

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv načelnika, Općinsko vijeće donosi dvotrećinskom većinom glasova svih članova Općinskog vijeća.

Članak 57.

Ako je prestanak mandata općinskog načelnika nastupio prije isteka dvije godine mandata raspisat će se prijevremeni izbori za općinskog načelnika.

Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.

Ako je prestanak mandata općinskog načelnika nastupio opozivom, raspisat će se prijevremeni izbori, a do provedbe prijevremenih izbora dužnost načelnika obnašat će povjerenik Vlade Republike Hrvatske.

O svim promjenama tijekom mandata općinskog načelnika, pročelnik Jedinstvenog upravnog odjela dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.

**VII. UPRAVNA TIJELA**

Članak 58.

Za obavljanje upravnih, stručnih i administrativno-tehničkih poslova neposredno vezanih za rad i funkcioniranje Općinskog vijeća i drugih tijela Općine, osniva se Jedinstveni upravni odjel, kojim upravlja pročelnik.

Jedinstveni upravni odjel izvršava zakone, propise, odluke i druge opće akte Općinskog vijeća i odgovoran je za stanje u područjima za koje je osnovan.

Jedinstveni upravni odjel dužan je svojim radom omogućiti ostvarivanje prava i potreba građana i pravnih osoba u skladu sa zakonom i ovim Statutom.

Jedinstveni upravni odjel samostalan je u okviru svog djelokruga i za svoj rad odgovoran je općinskom načelniku za zakonito i pravovremeno obavljanje poslova iz svoje nadležnosti.

Sredstva za rad Jedinstvenog upravnog odjela osiguravaju se u proračunu Općine i iz drugih prihoda u skladu sa zakonom.

Općinski načelnik donosi Pravilnik o unutarnjem redu Jedinstvenog upravnog odjela te odlučuje o plaćama i materijalnim pravima službenika i namještenika u skladu s postojećim zakonskim propisima.

Ustrojstvo Jedinstvenog upravnog odjela uređuje se općim aktom Općinskog vijeća, u skladu sa zakonom i ovim Statutom.

Dvije ili više jedinica lokalne samouprave mogu obavljanje pojedinih poslova iz svoga samoupravnog djelokruga organizirati zajednički, osobito u svrhu pripreme projekata za povlačenje novčanih sredstava iz fondova Europske unije.

**VIII. JAVNE SLUŽBE**

Članak 59.

Općina u okviru svog samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, a za koje je zakonom utvrđeno da se obavljaju kao javna služba.

Članak 60.

Općina može osigurati obavljanje djelatnosti osnivanjem trgovačkih društava, javnih ustanova, drugih pravnih osoba te osnivanjem vlastitih pogona.

Općinski načelnik imenuje i razrješava predstavnike Općine u tijelima javnih ustanova, trgovačkih društava i drugih pravnih osoba, a kojih je Općina osnivač.

Općina nadzire rad i brine o racionalnom i zakonitom radu trgovačkih društava i ustanova u svom vlasništvu.

Trgovačka društva i ustanove u vlasništvu Općine obvezne su Općinskom vijeću redovito podnositi izvješće o svom godišnjem poslovanju.

**IX. MJESNA SAMOUPRAVA**

**Članak 61.**

Na području Općine Petrijanec osnivaju se mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

Mjesni odbori se osnivaju za pojedina naselja ili više međusobno povezanih manjih naselja ili za dijelove naselja koji čine zasebnu razgraničenu cjelinu, na način i po postupku propisanom zakonom i Statutom.

Mjesni odbor je pravna osoba.

Članak 62.

Na području Općine utemeljeno je 6 mjesnih odbora u čiji sastav ulaze naselja koja vežu zajednički interesi u zadovoljavanju njihovih komunalnih i ostalih potreba, a to su:

- Mjesni odbor Petrijanec za područje naselja Petrijanec,

- Mjesni odbor Majerje za područje naselja Majerje,

- Mjesni odbor Nova Ves Petrijanečka za područje naselja Nova Ves Petrijanečka,

- Mjesni odbor Družbinec za područje naselja Družbinec,

- Mjesni odbor Strmec Podravski za područje naselja Strmec Podravski,

- Mjesni odbor Zelendvor za područje naselja Zelendvor.

**Članak 63.**

Inicijativu i prijedlog za osnivanje mjesnog odbora može dati 10% građana upisanih u popis birača za područje za koje se predlaže osnivanje mjesnog odbora, članovi Općinskog vijeća, organizacije i udruženja građana.

U slučaju da prijedlog iz stavka 1. ovog članka daju građani ili njihove organizacije i udruženja, prijedlog se dostavlja u pisanom obliku općinskom načelniku.

**Članak 64.**

Općinski načelnik  u roku od 15 dana od dana primitka prijedloga utvrđuje je li prijedlog podnesen na način i po postupku  utvrđenim zakonom i ovim Statutom.

Ukoliko Općinski načelnik utvrdi da prijedlog nije podnesen na propisani način i  po propisanom postupku, obavijestit će predlagatelja i zatražiti da u roku od 15 dana  dopuni prijedlog za osnivanje mjesnog odbora.

Pravovaljani prijedlog Općinski načelnik upućuje Općinskom vijeću, koje je dužno izjasniti se o prijedlogu u roku od 60 dana od prijema prijedloga.

**Članak 65.**

U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora te zadaci i izvori financiranja mjesnog odbora.

**Članak 66.**

Tijela mjesnog odbora su Vijeće mjesnog odbora i predsjednik Vijeća mjesnog odbora.

**Članak 67.**

Članove Vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, na vrijeme od četiri godine.

Izbornu jedinicu za izbor članova Vijeća  mjesnog odbora čini cijelo područje mjesnog odbora.

**Članak 68.**

Izbore za članove vijeća mjesnih odbora raspisuje Općinsko vijeće u rokovima u skladu sa zakonom i odlukom Općinskog vijeća.

Od dana raspisivanja izbora pa do dana izbora ne može proteći manje od 30 dana niti više od 60 dana.

**Članak 69.**

Broj članova Vijeća mjesnog odbora određuje se prema broju stanovnika i to tako da Vijeće mjesnog odbora ima 5 članova u mjesnom odboru do 500 stanovnika, 7 članova u mjesnom odboru do 1.000 stanovnika, a 9 članova u mjesnom odboru iznad 1.000 stanovnika. Za određivanje broja stanovnika u pojedinom naselju mjerodavan je zadnji potvrđeni popis stanovništva.

Za člana Vijeća mjesnog odbora može biti biran hrvatski državljanin s navršenih 18 godina života koji ima prebivalište na području mjesnog odbora.

Članak 70.

Vijeće mjesnog odbora većinom glasova svih članova bira iz svog sastava predsjednika Vijeća na vrijeme od četiri godine.

Predsjednik vijeća predstavlja mjesni odbor i za svoj rad odgovoran je vijeću mjesnog odbora.

Članak 71.

**Vijeće mjesnog odbora donosi godišnji program rada mjesnog odbora. Program se mora zasnivati na stvarnim i realnim potrebama i mogućnostima, a donosi se najkasnije do kraja listopada tekuće godine za narednu godinu.**

**Članak 72.**

Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazivati mjesne zborove građana.

Mjesni zbor građana može sazvati i općinski načelnik radi raspravljanja i davanja prijedloga za pitanja od interesa za cijelu Općinu Petrijanec.

Mjesni zbor građana može se sazvati i za dio područja mjesnog odbora koji čini zasebnu cjelinu.

Mjesni zbor građana  vodi predsjednik mjesnog odbora ili član Vijeća mjesnog odbora kojeg odredi Vijeće.

**Članak 73.**

Inicijativu i prijedlog za promjenu područja mjesnog odbora  mogu dati tijela mjesnog odbora i općinski načelnik.

O inicijativi i prijedlogu iz prethodnog stavka ovog članka Općinsko vijeće donosi odluku uz prethodno pribavljeno mišljenje  građana mjesnog odbora za koje se traži  promjena područja.

**Članak 74.**

Nadzor nad zakonitošću rada tijela mjesnog odbora obavlja općinski načelnik. Na njegov prijedlog, Općinsko vijeće može raspustiti Vijeće mjesnog odbora ako ono učestalo krši Statut Općine, pravila mjesnog odbora ili ne izvršava povjerene mu poslove.

**X. OSTVARIVANJE PRAVA PRIPADNIKA NACIONALNIH MANJINA**

**Članak 75.**

Općina Petrijanec osigurava, podupire i štiti ostvarivanje prava nacionalnih manjina zajamčenih Ustavom i Ustavnim zakonom o pravima nacionalnih manjina i drugim zakonima.

U ostvarivanju zadaća iz stavka 1. ovog članka tijela Općine surađuju s vijećima nacionalnih manjina, izabranim sukladno zakonu, manjinskim udrugama i drugim oblicima organiziranja i djelovanja nacionalnih manjina na području Općine.

Pripadnici nacionalnih manjina imaju pravo na zastupljenost u izvršnim i upravnim tijelima Općine razmjerno svom udjelu u ukupnom stanovništvu, u skladu sa zakonom.

**Članak 76.**

Pripadnicima etničkih i nacionalnih zajednica i manjina osigurat će se sva prava predviđena Ustavom, Ustavnim zakonom o pravima nacionalnih manjina, ovim Statutom, općim i pojedinačnim aktima tijela Općine Petrijanec.

**Članak 77.**

Pripadnici nacionalnih manjina na području Općine Petrijanec sudjeluju u javnom životu i upravljanju lokalnim poslovima putem vijeća nacionalnih manjina i predstavnika nacionalnih manjina.

Vijeća i predstavnici nacionalnih manjina na području Općine Petrijanec imaju pravo:

- predlagati tijelima Općine Petrijanec mjere za unapređivanje položaja nacionalnih manjina

u Općini Petrijanec uključujući davanje prijedloga općih akata kojima se uređuju pitanja od značaja za nacionalnu manjinu,

- isticati kandidate za dužnosti u tijelima Općine Petrijanec,

- biti obaviješteni o svakom pitanju o kojem će raspravljati radno tijelo Općinskog vijeća, a tiče se položaja nacionalne manjine.

**Članak 78.**

Općinski načelnik je dužan u pripremi prijedloga općih akata od vijeća nacionalnih manjina, odnosno predstavnika nacionalnih manjina osnovanih za područje Općine Petrijanec, zatražiti mišljenje i prijedloge o odredbama kojima se uređuju prava i slobode nacionalnih manjina.

**Članak 79.**

Pripadnici nacionalnih manjina imaju pravo koristiti i isticati simbole i zastave nacionalne manjine u skladu s Ustavnim zakonom o pravima nacionalnih manjina.

Zastava nacionalne manjine može se uz zastavu Republike Hrvatske i zastavu Općine Petrijanec isticati na poslovnim zgradama u kojima nacionalna manjina ima sjedište  i u svečanim prigodama značajnim za nacionalnu manjinu.

**Članak 80.**

Vijeća i predstavnici nacionalnih manjina mogu u službene svrhe upotrebljavati i druge simbole i znamenja svoje nacionalne manjine  i to:

-          u sastavu svojih pečata i žigova,

-          u natpisnim pločama na poslovnim zgradama u kojima imaju sjedište te u službenim i

svečanim prostorijama.

**Članak 81.**

U svečanim prigodama važnim za nacionalnu manjinu može se izvoditi himna i/ili svečana pjesma nacionalne manjine.

Prije izvođenja himne i/ili svečane pjesme nacionalne manjine, obvezatno se izvodi himna Republike Hrvatske.

**Članak 82.**

Općina Petrijanec u skladu s mogućnostima financijski pomaže rad kulturnih i drugih udruga koje osnivaju pripadnici nacionalnih manjina, radi očuvanja nacionalnog i kulturnog identiteta.

**XI. IMOVINA I FINANCIRANJE OPĆINE**

Članak 83.

Sve pokretne i nepokretne stvari te imovinska prava koja pripadaju Općini čine njezinu imovinu.

Općina u upravljanju, raspolaganju i korištenju vlastitom imovinom mora postupati pažnjom dobrog gospodara.

Općina je dužna javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.

Članak 84.

Općina ima prihode kojima u okviru svojeg samoupravnog djelokruga slobodno raspolaže. Prihodi Općine moraju biti razmjerni s poslovima koje obavljaju tijela Općine u skladu sa zakonom.

Prihodi Općine su:

1. općinski porezi, prirezi, naknade, doprinosi i pristojbe,

2. prihodi od stvari u vlasništvu Općine i imovinskih prava,

3. prihodi od trgovačkih društava, drugih pravnih osoba u vlasništvu Općine, odnosno u kojima Općina ima udio ili dionice,

4. prihodi od vlastitih djelatnosti,

5. prihodi od naknada za koncesije,

6. udio u zajedničkom porezu,

7. novčane kazne i oduzeta imovinska korist za prekršaje koje Općina

sama propiše, u skladu sa zakonom,

8. sufinanciranje građana,

9. udio u zajedničkim porezima,

10. sredstva pomoći Republike Hrvatske predviđena u Državnom proračunu,

11. pokloni i darovi,

12. drugi prihodi određeni zakonom.

**Proračun Općine**

Članak 85.

Temeljni financijski akt Općine Petrijanec je proračun.

Proračun donosi Općinsko vijeće u skladu s posebnim zakonom.

Općinski načelnik kao jedini ovlašteni predlagatelj Proračuna dužan je utvrditi Prijedlog proračuna i podnijeti ga Općinskom vijeću na donošenje u roku utvrđenom posebnim zakonom. Proračun donosi Općinsko vijeće u skladu s posebnim zakonom.

Podneseni Prijedlog proračuna općinski načelnik može povući i nakon izglasavanja o amandmanima, a prije glasovanja o Proračunu u cjelini.

Članak 85.a

Ako načelnik ne predloži Proračun Općinskom vijeću, ili povuče prijedlog prije glasovanja o proračunu u cjelini te ne predloži novi Prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti načelnika.

U slučaju iz stavka 1. ovog članka Vlada Republike Hrvatske imenovat će povjerenika za obavljanje poslova iz nadležnosti načelnika i raspisati prijevremene izbore za načelnika, sukladno posebnom zakonu.

Novoizabrani načelnik dužan je predložiti Općinskom vijeću Proračun u roku 45 dana od dana stupanja na dužnost.

Općinsko vijeće mora donijeti proračun iz stavka 3. ovog članka u roku od 45 dana od dana kada ga je načelnik predložio Općinskom vijeću.

Rješenje Vlade Republike Hrvatske o razrješenju načelnika iz stavka 1. ovog članka stupa na snagu danom objave u »Narodnim novinama«.

Protiv rješenja Vlade Republike Hrvatske iz prethodnog stavka, razriješeni načelnik može podnijeti tužbu Visokom upravnom sudu Republike Hrvatske u roku od 8 dana od dana objave rješenja.

Postupak rješavanja o tužbi protiv rješenja Vlade Republike Hrvatske je hitan.

Visoki upravni sud Republike Hrvatske odlučit će o tužbi u roku od 30 dana od dana primitka tužbe te svoju odluku bez odgađanja dostaviti Vladi republike Hrvatske i razriješenom načelniku.

Odluka Visokog upravnog suda Republike Hrvatske objavljuje se u »Narodnim novinama«.

Ako je tužba odbačena ili odbijena, Vlada Republike Hrvatske će raspisati prijevremene izbore za načelnika u roku od 90 dana od dana objave odluke Visokog upravnog suda Republike Hrvatske u »Narodnim novinama«.

Članak 86.

Ako Općinsko vijeće ne donese proračun prije proračunske godine, privremeno se, a najduže za prva tri mjeseca proračunske godine, na osnovi odluke o privremenom financiranju, nastavlja financiranje poslova, funkcija i programa tijela Općine i drugih proračunskih i izvanproračunskih korisnika u skladu s posebnim zakonom.

Odluku o privremenom financiranju iz stavka 1. ovoga članka donosi do 31. prosinca Općinsko vijeće u skladu s posebnim zakonom na prijedlog općinskog načelnika ili povjerenika Vlade Republike Hrvatske, te drugog ovlaštenog predlagatelja utvrđenog Poslovnikom Općinskog vijeća.

U slučaju kada je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Po imenovanju povjerenika Vlade Republike Hrvatske, općinski načelnik predlaže povjereniku novu odluku o financiranju nužnih rashoda i izdataka u koju su uključeni ostvareni prihodi i primici te izvršeni rashodi i izdaci u vremenu do dolaska povjerenika.

Ako se do 31. ožujka ne donese proračun, povjerenik donosi odluku o financiranju nužnih rashoda i izdataka za razdoblje do donošenja proračuna.

Odluka o financiranju nužnih rashoda i izdataka iz stavaka 3., 4. i 5. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.

Članak 86.a

Ako do isteka roka privremenog financiranja nije donesen proračun u slučaju kada je općinski načelnik onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika iz članka 53. ovoga Statuta.

Članak 86.b

Kada je u Općini konstituirano novoizabrano Općinsko vijeće nakon provedenih prijevremenih izbora, do donošenja proračuna Općine financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 86.c

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u »Narodnim novinama«. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 86.d

Na sadržaj odluke o financiranju nužnih rashoda i izdataka iz članka 86.a, 86.b i 86.c ovoga Statuta primjenjuje se odredba članka 86. stavka 6. ovoga Statuta.

Članak 87.

Potpisnike financijskih dokumenata i naloga platnog prometa određuje i imenuje općinski načelnik posebnim rješenjem.

Ako dokumentaciju potpisuju po dva potpisnika, prvi potpisnik je uvijek općinski načelnik.

**XII. AKTI OPĆINE**

Članak 88.

Općinsko vijeće donosi Statut, Proračun, polugodišnji i godišnji izvještaj o izvršenju proračuna, odluke, rješenja, zaključke, naputke i preporuke.

Prijedloge akata iz prethodnog stavka, koje donosi Općinsko vijeće, Vijeću može podnijeti načelnik ili 1/3 članova Vijeća.

Svi opći akti koje donosi Općinsko vijeće, prije nego što stupe na snagu, moraju biti javno objavljeni, na način dostupan građanima, a obvezno se objavljuju u »Službenom vjesniku Varaždinske županije«.

Opći akt stupa na snagu najranije osmog dana od dana njegove objave. Iznimno, općim se aktom može iz osobito opravdanih razloga odrediti da stupa na snagu prvog dana od dana objave.

Opći akt ne može imati povratno djelovanje.

Načelnik osigurava izvršavanje općih akata Općinskog vijeća na način i u postupku propisanom ovim Statutom te nadzire zakonitost rada Jedinstvenog upravnog odjela koji obavlja poslove iz samoupravnog djelokruga Općine.

Članak 89.

Načelnik u poslovima iz svog djelokruga donosi odluke, pravilnike, preporuke, zaključke, upute, rješenja, naputke i naredbe.

Radna tijela Općinskog vijeća donose preporuke i prijedloge akata.

Članak 90.

Jedinstveni upravni odjel Općine, u izvršavanju općih akata Općinskog vijeća donosi pojedinačne akte kojima rješava o pravima, obvezama i pravnim interesima fizičkih i pravnih osoba (upravne stvari).

Protiv pojedinačnih akata iz stavka 1. ovog članka može se izjaviti žalba nadležnom upravnom tijelu Varaždinske županije.

Na donošenje akata iz ovog članka shodno se primjenjuju odredbe Zakona o općem upravnom postupku, ako posebnim zakonom nije propisan drukčiji postupak.

**XIII. NADZOR ZAKONITOSTI RADA I OPĆIH AKATA**

Članak 91.

Nadzor zakonitosti pojedinačnih neupravnih akata koje u samoupravnom djelokrugu donose Općinsko vijeće i općinski načelnik obavljaju nadležna tijela državne uprave, svako u svom djelokrugu, sukladno posebnim zakonima.

U postupku nadzora nadležno tijelo će oglasiti pojedinačni neupravni akt ništavim u slučajevima:

- ako je akt donijelo neovlašteno tijelo,

- ako je u postupku donošenja akta povrijeđen zakon, statut ili drugi opći akt Općine,

- ako se akt odnosi na pitanje koje nije u djelokrugu jedinice lokalne samouprave,

- ako je nepravilno primijenjen zakon ili drugi propis ili opći akt.

U slučaju iz stavka 2. ovog članka ovlašteno tijelo može donijeti rješenje u roku od godine dana od donošenja pojedinačnog akta.

Protiv akta kojim se pojedinačni neupravni akt proglašava ništavim nije dopuštena žalba, ali se može pokrenuti upravni spor pred nadležnim upravnim sudom.

Članak 92.

Nadzor zakonitosti rada Općinskog vijeća obavlja tijelo državne uprave nadležno za lokalnu i područnu (regionalnu) samoupravu.

U slučaju utvrđene nepravilnosti u radu Općinskog vijeća tijelo državne uprave nadležno za lokalnu i područnu (regionalnu) samoupravu donijet će odluku kojom će sjednicu Općinskog vijeća ili pojedinu točku dnevnog reda proglasiti nezakonitom, akte donešene na sjednici ništavim.

Protiv takve odluke nije dopuštena žalba, ali se može pokrenuti upravni spor.

# Članak 93.

Nadzor zakonitosti općih akata koje donosi Općinsko vijeće obavljaju nadležna tijela državne uprave, svako u svojem djelokrugu, sukladno posebnom zakonu.

Predsjednik Vijeća dužan je dostaviti statut, poslovnik, proračun i druge opće akte koje donese Općinsko vijeće nadležnom tijelu državne uprave u čijem je djelokrugu opći akt.

Uz akte se dostavlja i izvadak iz zapisnika koji se odnosi na postupak donošenja akata.

Ako nadležno tijelo državne uprave u čijem je djelokrugu opći akt ocijeni da je opći akt u suprotnosti s Ustavom i zakonom ili da su u postupku donošenja općeg akta počinjene nepravilnosti, nadležno tijelo državne uprave u čijem je djelokrugu opći akt će bez odgode uputiti Općinsko vijeće da u roku od 15 dana otkloni uočene nedostatke. Ako Vijeće ne postupi po uputi, nadležno tijelo državne uprave u čijem je djelokrugu opći akt će obustaviti opći akt od primjene.

**XIV. ISTOVREMENO RASPUŠTANJE OPĆINSKOG VIJEĆA I RAZRJEŠENJE OPĆINSKOG NAČELNIKA**

Članak 94.

Na prijedlog tijela državne uprave nadležnog za lokalnu i područnu (regionalnu) samoupravu Vlada Republike Hrvatske istovremeno će raspustiti Općinsko vijeće i razriješiti općinskog načelnika:

- ako nakon raspuštanja Općinskog vijeća iz razloga navedenih u članku 95. stavku 1. alineji 8. ovog Statuta, novoizabrano vijeće ne donese proračun u roku od 90 dana od konstituiranja,

- ako Općinsko vijeće ne donese proračun u roku od 45 dana od predlaganja proračuna od strane novoizabranog načelnika, sukladno Zakonu i članku 85.a stavku 4. ovog Statuta.

Rješenje Vlade o istovremenom raspuštanju Općinskog vijeća i razrješenju načelnika stupa na snagu danom objave u »Narodnim novinama«.

Protiv rješenja o raspuštanju predsjednik raspuštenog Vijeća i razriješeni načelnik mogu podnijeti tužbu Visokom upravnom sudu u roku od 8 dana od dana objave rješenja.

U slučaju istovremenog raspuštanja Općinskog vijeća i razrješenja općinskog načelnika, Vlada Republike Hrvatske imenovat će povjerenika za obavljanje poslova iz nadležnosti Općinskog vijeća i načelnika, te raspisati prijevremene izbore, sukladno posebnom zakonu.

Ovlast povjerenika Vlade za obavljanje poslova iz djelokruga Općinskog vijeća prestaje danom konstituiranja Općinskog vijeća a ovlast povjerenika za obavljanje poslova izvršnog tijela prestaje prvim radnim danom koji slijedi danu objave konačnih rezultata izbora općinskog načelnika.

**Raspuštanje Općinskog vijeća**

Članak 95.

Na prijedlog tijela državne uprave nadležnog za lokalnu i područnu (regionalnu) samoupravu, Vlada Republike Hrvatske raspustit će Općinsko vijeće:

* ako donese odluku ili drugi akt kojim ugrožava suverenitet i teritorijalnu cjelovitost Republike Hrvatske,
* ako Općinsko vijeće novoustrojene jedinice lokalne samouprave ne donese statut u roku od 60 dana od dana konstituiranja,
* ako učestalo donosi opće akte suprotne Ustavu, zakonu ili drugom propisu ili zbog učestalih, težih povreda zakona i drugih propisa,
* ako iz bilo kojih razloga trajno ostane bez broja članova potrebnog za rad i donošenje odluka,
* ako ne može donositi odluke iz svog djelokruga dulje od 3 mjeseca,
* ako ne raspiše referendum na prijedlog birača kada je utvrđeno da je dopušteni prijedlog podnesen od dovoljnog broja birača, u skladu s odredbama Zakona o lokalnoj i područnoj (regionalnoj) samoupravi i zakona kojim se uređuje raspisivanje referenduma,
* ako ne raspiše referendum za opoziv iz članka 21. i članka 55. ovog Statuta,
* ako u tekućoj godini ne donese proračun za sljedeću godinu niti odluku o privremenom financiranju te ako ne donese proračun do isteka roka privremenog financiranja osim u slučaju ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, sukladno zakonu,
* ako ne donese proračun u roku od 45 dana od objave presude Visokog upravnog suda Republike Hrvatske kojom je proračun ukinut u postupku ocjene zakonitosti općeg akta, osim u slučaju ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, sukladno zakonu.

**XV. PRAVA OSOBE IZABRANE NA ODREĐENE DUŽNOSTI U OPĆINI PETRIJANEC**

Članak 96.

Općinski načelnik odlučit će hoće li dužnost na koju je izabran obavljati profesionalno.

Osoba iz stavka 1. ovog članka dužna je u roku od 8 dana od dana stupanja na dužnost dostaviti pisanu obavijest nadležnom upravnom tijelu Općine o tome na koji način će obnašati dužnost.

Za osobu iz stavka 1. ovog članka koja nije postupila na način propisan stavkom 2. ovog članka smatra se da dužnost obavlja volonterski.

Danom stupanja na dužnost osobe iz stavka 1. i 2. ovoga članka smatra se dan početka mandata određen posebnim zakonom.

Općinski načelnik može promijeniti način obavljanja dužnosti u tijeku mandata, dostavom pisane obavijesti o promjeni načina obavljanja dužnosti nadležnom upravnom tijelu Općine.

Ako u obavijesti iz stavka 5. ovog članka nije naveden dan početka novog načina obavljanja dužnosti, novi način obavljanja dužnosti započinje prvog dana sljedećeg mjeseca nakon dostave te obavijesti.

Osoba koja dužnost obavlja volonterski ne može promijeniti način obavljanja dužnosti u godini održavanja lokalnih izbora.

96.a

Pravo na naknadu plaće i staž osiguranja ostvaruje se na vlastiti zahtjev općinskog načelnika te započinje prvoga dana po prestanku profesionalnog obavljanja dužnosti.

Zahtjev iz stavka 1. ovog članka podnosi se najkasnije posljednjeg dana profesionalnog obavljanja dužnosti.

Ako ne podnese zahtjev u roku iz stavka 2. ovog članka općinski načelnik ne može ostvariti pravo na naknadu plaće i staž osiguranja.

Članak 97.

Općinskom načelniku prava na temelju obavljanja dužnosti prestaju danom stupanja na dužnost novog općinskog načelnika.

Općinski načelnik od dana raspisivanja izbora za općinskog načelnika pa do dana stupanja na dužnost novog općinskog načelnika može obavljati samo poslove koji su neophodni za redovito i nesmetano funkcioniranje Općine Petrijanec.

# XVI. JAVNOST RADA I ODGOVORNOST

Članak 98.

Rad Općinskog vijeća, općinskog načelnika i Jedinstvenog upravnog odjela Općine Petrijanec je javan.

Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

**Članak 99.**

Javnost rada Općinskog vijeća osigurava se:

-  javnim održavanjem sjednica,

-  izvještavanjem i napisima u tisku i drugim oblicima javnog priopćavanja,

-  objavljivanjem općih akata i drugih akata u »Službenom vjesniku Varaždinske županije« i na internetskim stranicama Općine Petrijanec.

Javnost rada općinskog načelnika osigurava se:

-  izvještavanjem i napisima u tisku i drugim oblicima javnog priopćavanja,

-  objavljivanjem općih akata i drugih akata u »Službenom vjesniku Varaždinske županije« i na internetskim stranicama Općine Petrijanec.

Javnost rada Jedinstvenog upravnog odjela Općine Petrijanec osigurava se izvještavanjem i napisima u tisku i drugim oblicima javnog priopćavanja.

# XVII. PRIJELAZNE I ZAVRŠNE ODREDBE

Članak 100.

Prijedlog za promjenu Statuta može podnijeti jedna trećina vijećnika Općinskog vijeća, općinski načelnik i Odbor za statutarno-pravna pitanja i mandatne poslove.

Prijedlog mora biti obrazložen i podnosi se predsjedniku Općinskog vijeća.

Općinsko vijeće većinom glasova svih vijećnika odlučuje hoće li pristupiti raspravi o predloženoj promjeni Statuta.

Ako se ni nakon ponovljene rasprave ne donese odluka hoće li se pristupiti raspravi o predloženoj promjeni Statuta, isti prijedlog se ne može ponovno staviti na dnevni red Općinskog vijeća prije isteka roka od šest mjeseci od dana zaključivanja rasprave o prijedlogu.

Članak 101.

Osoba zatečena na dužnosti zamjenika općinskog načelnika u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (»Narodne novine«, broj 144/20) nastavlja s obnašanjem dužnosti do isteka tekućeg mandata.

Članak 102.

Stupanjem na snagu ovog Statuta prestaje važiti Statut Općine Petrijanec (»Službeni vjesnik Varaždinske županije«, broj 16/13 i 52/17).

Članak 103.

Ovaj Statut stupa na snagu osmog dana od dana objave u »Službenom vjesniku Varaždinske županije«, osim odredbi članka 1. stavak 1. alineja 13. i alineja 14., članka 28. alineja 15., članka 51., članka 52., članka 53., članka 54., članka 55., članka 56., članka 57., naslov XIV., članka 94., naslov XV., članka 96., članka 96.a i članka 97. koje stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

Predsjednik Općinskog vijeća

mr. sc. Martin Evačić

**OBRAZLOŽENJE**

Sustav lokalne i područne (regionalne) samouprave uređen je Zakonom o lokalnoj i područnoj (regionalnoj) samoupravi (»Narodne novine« broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 – ispravak, 123/17, 98/19 i 144/20) (dalje u tekstu: Zakon),  kojim se uređuju jedinice lokalne samouprave i jedinice područne (regionalne) samouprave, njihov djelokrug i ustrojstvo, način rada njihovih tijela, nadzor nad njihovim aktima i radom te druga pitanja od značenja za njihov rad.

U nastavku daje se obrazloženje pitanja koja se kao nova definiraju ovim Prijedlogom, a predmet su obveznog statutarnog uređivanja temeljem Zakona o izmjenama i dopunama Zakona o lokalnoj i područnoj (regionalnoj) samoupravi (»Narodne novine« broj 123/17):

- kod definiranja područja Općine i granica, a zbog cjelovitosti definiranja ovog pitanja, dodaje se da se kod svake promjene prethodno zatraži mišljenje stanovnika, te kao novina iz zadnjih Izmjena Zakona također se dodaje da mišljenje za konačno odlučivanje nije obvezujuće

- pri raspisivanju lokalnog referenduma utvrđuje se da će navedeni prijedlog birača tijelu državne uprave dostaviti predsjednik Općinskog vijeća i to u roku od 30, a ne 8 dana od zaprimanja istoga

- što se tiče ovlasti načelnika za odlučivanje o stjecanju i otuđivanju nekretnina i pokretnina te raspolaganje ostalom imovinom, prijedlogom se  samo pojašnjava sam izričaj te se umjesto termina „raspolaganje ostalom imovinom“ utvrđuje termin „drugo” raspolaganje imovinom“, a što obuhvaća sve vrste raspolaganja, kao npr. opterećivanje nekretnine pravom zaloga, pravom služnosti, zasnivanjem prava građenja, odlučivanje o sklapanju nagodbe u sudskom postupku i slično

- vezano uz referendum za opoziv načelnika uz postojeće uređenje kojim  raspisivanje referenduma za opoziv može predložiti 20% ukupnog broja birača Općine, kada je Općinsko vijeće dužno raspisati taj referendum pod prijetnjom raspuštanja, predlaže se propisati i ovlast članova Općinskog vijeća za predlaganje raspisivanja referenduma za opoziv načelnika, i to tako da prijedlog može podnijeti 2/3 članova Općinskog vijeća, a Općinsko vijeće može donijeti odluku o raspisivanju referenduma za opoziv dvotrećinskom većinom glasova svih svojih članova

- ujedno, gore navedeni  referendum se ne smije raspisati prije proteka roka od 6 mjeseci od održanih izbora ni ranije održanog referenduma za opoziv

- kod Jedinstvenog upravnog djela dodaje se odredba o mogućnosti da dvije ili više jedinica lokalne samouprave mogu obavljanje svojih poslova organizirati zajednički, osobito u svrhu pripreme projekata za povlačenje novčanih sredstava iz fondova Europske unije

- što se tiče ovlaštenih inicijatora i predlagatelja za osnivanje mjesnog odbora, kao ovlašteni inicijatori i predlagatelji utvrđuju se i članovi Općinskog vijeća

- vezano uz financiranje Općine, Statutom se  utvrđuje obveza načelnika za predlaganje donošenja proračuna, te je utvrđena i posljedica u slučaju ne predlaganja istog, i to u vidu njihovog razrješenja, isto kao i za slučaj da načelnik  podneseni prijedlog proračuna povuče prije usvajanja istoga, a ne predloži Općinskom vijeću novi prijedlog proračuna u roku koji omogućava njegovo donošenje

Druga obveza usklađivanja proizlazi iz Zakona o izmjenama i dopunama Zakona o lokalnoj i područnoj (regionalnoj) samoupravi (»Narodne novine« broj 98/19). Naime, donošenjem Zakona o sustavu državne uprave (»Narodne novine« broj 66/19), stvorene su pretpostavke za pripremu izmjene Zakona o lokalnoj i područnoj (regionalnoj) samoupravi (»Narodne novine« broj 98/19), obzirom da je istim utvrđena stvarna nadležnost ureda državne uprave u županijama koji su s 1. siječnjem 2020. godine prestali postojati, a poslovi tog ureda povjereni su Županijama.

Dakle, poslovi iz nadležnosti ureda državne uprave povjereni su županijama, kako je navedeno, osim poslova upravnog i inspekcijskog nadzora te nadzora zakonitosti općih akata koji se ovisno o upravnom području stavljaju u nadležnost tijela državne uprave temeljem posebnih propisa.

Kako se, sukladno Zakonu o sustavu državne uprave, više ne ustrojavaju uredi državne uprave u županijama tako se više ne utvrđuje ni podjela tijela državne uprave na središnja i prvostupanjska tijela državne uprave.

Upravo zbog navedenih promjena potrebno je u Statutu izmijeniti odredbe koje se odnose na nadzor zakonitosti općih akata.

Sukladno odredbama Zakona, usklađena je i obveza dostave općih akata od strane predsjednika Općinskog vijeća, nadležnom tijelu državne uprave u čijem je djelokrugu opći akt.

Obzirom da više nema podjele na prvostupanjska i središnja tijela državne uprave u čitavom tekstu izraz "središnja tijela državne uprave" zamijenjen je izrazom "tijela državne uprave".

Sukladno Zakonu o izmjenama i dopunama Zakona o lokalnoj i područnoj (regionalnoj) samoupravi (»Narodne novine«, broj 144/20) promjene se odnose na sljedeće:

* ukida se fuknkcija zamjenika općinskog načelnika za jedinice lokalne samourave koje nemaju 10.000 stanovnika,
* u slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem,
* uvodi se funkcija privremenog zamjenika za slučaj kada je općinski načelnik onemogućen obvaljati svoju dužnost zbog duže odsutnosti ili drugih razloga spriječenosti.

ODBOR ZA STATUTARNO-PRAVNA PITANJA

I MANDATNE POSLOVE